مُرتگیں کبرانی کْوھنیں مردماں مانا بِہ کنت
کَے من ءَ گوں باتن ءِ آسیں گماں مانا بِہ کنت
ارس ، اِستینیں شلاں بنت دیدگانی ملپد ءَ
درد ءِ بازار ءِ کپودر موسماں مانا بِہ کنت
الّم ءَ چمّانی سُرمگ آپ بنت دیمے رِچ اَنت
دل زھیرانی نہ سگّیں دروشماں مانا بِہ کنت
ھون چھریں گُلزمین ءِ کسّھاں بیاریت کسے
جُمب اِشیں یاتانی مِسکیں مولماں مانا بِہ کنت
تیوگیں شھر ءِ ابیتکی پیڑ اِتہ گرنچ ءَ وتی
پہ ھمے اُوست ءَ کہ مار ءَ زندماں مانا بِہ کنت
چو ھمُک دردانی پُشت ءَ نام کشّیں ما شریفؔ
آ کُجا امروز ءِ درداں ھر دماں مانا بِہ کنت
شریف مومؔن
۔۔۔۔۔۔۔۔۔۔۔۔۔۔۔۔۔۔۔۔۔۔۔
ساچ ءِ پُر مھریں دیوان 14/3/2019;